**Republika Hrvatska**, Ministarstvo mora, prometa i infrastrukture, Prisavlje 14, Zagreb, OIB 22874515170 koju zastupa ministar mora, prometa i infrastrukture Oleg Butković, na temelju Odluke Vlade Republike Hrvatske [KLASA: URBROJ\_ od ožujka 2024.godine], kao vlasnik željezničke infrastrukture

dalje u tekstu kao: „**Vlasnik“**

i

**HŽ INFRASTRUKTURA d.o.o.** za upravljanje, održavanje i izgradnju željezničke infrastrukture, Zagreb, Mihanovićeva ulica 12, OIB 39901919995, koje zastupa Ivan Kršić iz Zagreba, Petrova ulica 120, OIB 61293962218, predsjednik Uprave,

dalje u tekstu kao: „**Upravitelj*“,***

zajedno dalje u tekstu kao: „**Ugovorne strane**“

sklopili su dana [•] u Zagrebu

**Višegodišnji ugovor o**

**upravljanju željezničkom infrastrukturom**

**Uvodne odredbe**

Članak 1.

(1) Utvrđuje se da je Vlada Republike Hrvatske svojom odlukom (KLASA: 022-03/23-04/30, URBROJ: 50301-05/31-23-3) od 16. veljače 2023. godine odredila HŽ INFRASTRUKTURU d.o.o. kao Upravitelja infrastrukture - pravnu osobu odgovornu za upravljanje, održavanje i obnovu željezničke infrastrukture, kao i za sudjelovanje u razvoju željezničke infrastrukture na način koji je određen u okviru opće politike razvoja i financiranja željezničke infrastrukture Republike Hrvatske (dalje u tekstu kao: **„RH“**).

(2) Utvrđuje se da su Ugovorne strane prije potpisivanja ovoga Višegodišnjeg ugovora o upravljanju željezničkom infrastrukturom (dalje u tekstu kao: „**Ugovor**“) osigurale da su postojeći i potencijalni podnositelji zahtjeva bili obaviješteni o sadržaju Ugovora te da su imali priliku izraziti svoja mišljenja.

(3) Utvrđuje se da su Ugovorne strane prije potpisivanja Ugovora isti dostavile i Hrvatskoj regulatornoj agenciji za mrežne djelatnosti (HAKOM) radi davanja neobvezujućeg mišljenja.

(4) Na temelju članka 46. stavka 4. Zakona o željeznici („Narodne novine“ broj 32/19, 20/21, 114/22, dalje u tekstu kao: „**ZOŽ**“) Ugovorne strane potpisuju ovaj Ugovor o međusobnim pravima i obvezama Vlasnika i Upravitelja, sa svim pravima i obvezama koje iz njega proizlaze.

(5) Ugovor se objavljuje na mrežnim stranicama Upravitelja i u službenom glasilu RH u roku od 30 dana od njegova stupanja na snagu.

(6) Prilozi ovoga Ugovora čine njegov sastavni dio.

**Predmet ugovora i njegovo trajanje**

Članak 2.

(1) Predmet ovoga Ugovora je postojeća i planirana željeznička infrastruktura RH kojom upravlja Upravitelj na način da je održava i provodi investicijske aktivnosti vezano uz njezinu obnovu, modernizaciju i izgradnju, dodjeljuje trase vlakova, upravlja željezničkim prometom te određuje i naplaćuje za to naknade.

(2) Ugovorne strane ovim Ugovorom uređuju međusobna prava i obveze, a koja će Upravitelju omogućiti učinkovito planiranje te izradu poslovnog i financijskog plana na temelju unaprijed poznatih raspoloživih izvora financiranja u okviru Državnog proračuna, koja će mu Vlasnik osigurati slijedom ovoga Ugovora. Istovremeno, Vlasniku se omogućuje praćenje izvršavanja obveza od strane Upravitelja kroz uspostavljanje efikasne kontrole te transparentno vrednovanje i nadzor na temelju postavljenih ključnih pokazatelja kvalitete i uspješnosti poslovanja.

(3) Ugovor se sklapa kao višegodišnji ugovor u trajanju do 31. prosinca 2032. godine, te je instrument za postizanje ciljeva prometne politike s jasnom raspodjelom odgovornosti između Vlasnika i Upravitelja, a koja će definirati ciljeve i mjere te raspodijeliti sredstva u odnosu na Upravitelja zaduženog za donošenje odluka i provođenje aktivnosti kojima će se postići definirani ciljevi. Ugovorne su strane suglasne da se sklapanjem ugovora na razdoblje od više godina stvaraju uvjeti za postizanje financijske stabilnosti Upravitelja uz istovremenu transparentnost financijskih transakcija od Vlasnika prema Upravitelju, veću troškovnu učinkovitost i veću odgovornost Uprave Upravitelja u izvršenju zadataka.

**Pojmovi**

Članak 3.

(1) Pojmovi korišteni u ovome Ugovoru imaju značenje određeno ZOŽ-om.

(2) Radi lakšega snalaženja i razumijevanja pojmova korištenih u ovome Ugovoru, Ugovorne strane suglasno ugovaraju Pojmovnik u skladu s prethodnim stavkom, koji čini Prilog 1. ovome Ugovoru.

**Nacionalna Strategija, nacionalni planovi, poslovni plan**

Članak 4.

(1) Ugovorne strane suglasno utvrđuju da je Vlada RH radi dugoročnog planiranja razvoja željezničkog sustava donijela Strategiju razvoja željezničkog sustava u Republici Hrvatskoj do 2032. godine (dalje u tekstu kao: „**Strategija**“) kojom utvrđuje ciljeve, mjere, indikatore uspješnosti provedbe i programe razvoja usluga željezničkog prijevoza, razvoja željezničke infrastrukture i upravljanja željezničkom infrastrukturom, za razdoblje od deset godina.

(2) Vlada RH donijela je, na prijedlog Ministarstva mora prometa i infrastrukture (dalje u tekstu kao: **„MMPI“**), a radi srednjoročnog planiranja razvoja željezničkog sustava, Nacionalni plan razvoja željezničke infrastrukture (dalje u tekstu: „**Nacionalni plan ŽI**“) za razdoblje do 2030. godine te Nacionalni plan upravljanja željezničkom infrastrukturom i uslužnim objektima i razvoja usluga željezničkog prijevoza (dalje u tekstu kao: „**Nacionalni plan UIŽP**“).

(3) Na temelju Nacionalnog plana ŽI Upravitelj uz suglasnost MMPI-ja i Ministarstva financija donosi Godišnji plan (dalje u tekstu kao: „**Godišnji plan**“). Godišnji plan obuhvaća plan građenja, modernizacije, obnove i održavanja željezničke infrastrukture te plan upravljanja željezničkom infrastrukturom i sastavni je dio Poslovnog plana Upravitelja (dalje u tekstu kao: „**Poslovni plan**“).

(4) Ugovorne se strane obvezuju u dobroj vjeri, a putem ovoga Ugovora implementirati Strategiju, Nacionalni plan ŽI i Nacionalni plan UIŽP, a što uključuje obvezu Vlasnika da osigura sredstva za financiranje aktivnosti prema navedenim planovima, te legitimno očekivanje Upravitelja da, prema redovnom tijeku stvari, ima osigurana sredstva za sve aktivnosti koje su predviđene.

(5) Upravitelj ima obvezu osigurati usklađenost u provedbi odredbi ovoga Ugovora, Poslovnog plana te Godišnjeg plana za svaku pojedinu godinu.

(6) U smislu odredbi stavaka 3. 4. i 5. ovoga članka, Ugovorne će strane u provedbi ovoga Ugovora sklapati ugovore na godišnjoj razini u kojima će konkretno navesti projekte, zadatke, iznos raspoloživih javnih sredstava za financiranje, način i namjenu trošenja kao i način izvještavanja o provedenim aktivnostima. Okvirni sadržaj jednogodišnjeg ugovora za upravljanje željezničkom infrastrukturom u širem smislu (dalje u tekstu kao: „**Jednogodišnji ugovor za upravljanje željezničkom infrastrukturom u širem smislu**“) naveden je u Prilogu 2., a okvirni sadržaj jednogodišnjeg ugovora za investicijske aktivnosti (dalje u tekstu kao: „**Jednogodišnji ugovor za investicijske aktivnosti**“) naveden je u Prilogu 3. ovoga Ugovora.

(7) Jednogodišnji ugovori za investicijske aktivnosti iz prethodnog stavka ne uključuju aktivnosti koje se financiraju EU sredstvima, osim u dijelu koji se sufinancira nacionalnim sredstvima. Za korištenje EU sredstava sklapaju se posebni ugovori u skladu s pravilima o dodjeli EU sredstava.

**Željeznička infrastruktura i upravljanje željezničkom infrastrukturom**

Članak 5.

(1) Željeznička je infrastruktura javno dobro u općoj uporabi u vlasništvu Republike Hrvatske, a upravljanje je željezničkom infrastrukturom djelatnost od javnog interesa.

(2) Popis željezničke infrastrukture i uslužnih objekata (postrojenja, što uključuje zemljište, zgrade i opremu, koji je posebno opremljen za pružanje jedne ili više željezničkih usluga koje se pružaju željezničkim prijevoznicima) na koje se odnosi Ugovor, nalazi se u Prilogu 4.

(3) Ovaj se Ugovor odnosi na željezničke pruge koje su navedene u Prilogu 5., a razvrstane su sukladno mjerodavnom pravnim okvirom kako je definiran Pojmovnikom u Prilogu 1. ovoga Ugovora (dalje u tekstu kao: „Mjerodavni pravni okvir“).

**Obveze Upravitelja**

Članak 6.

(1) Upravitelj ima obvezu upravljati željezničkom infrastrukturom. Upravljanje željezničkom infrastrukturom u smislu ovoga Ugovora obuhvaća sljedeće aktivnosti:

(a) Upravljanje željezničkom infrastrukturom u širem smislu, a što uključuje:

1. održavanje željezničke infrastrukture i
2. upravljanje željezničkom infrastrukturom u užem smislu (promet, pristup mreži, pravna i svaka druga zaštita željezničke infrastrukture koja proizlazi iz prava upravljanja, korištenja i posjedovanja infrastrukture, itd.),

i

(b) Investicijske aktivnosti koje uključuju:

1. obnovu (remont) željezničke infrastrukture,
2. modernizaciju željezničke infrastrukture i
3. izgradnju nove i dogradnju postojeće željezničke infrastrukture.

(2) Održavanje željezničke infrastrukture se odnosi na radove kojima se zadržavaju stanje i svojstva postojeće željezničke infrastrukture. Upravljanje željezničkom infrastrukturom u užem smislu obuhvaća dodjelu trasa vlakova, upravljanje željezničkim prometom te određivanje i naplatu naknada za željezničke usluge, kao i obavljanje pravne i svake druge zaštite željezničke infrastrukture koja proizlazi iz prava upravljanja, korištenja i posjedovanja infrastrukture, što uključuje i raspolaganje nekretninama iz članka 7. ovoga Ugovora. Predviđene konkretne aktivnosti održavanja i upravljanja i njihovi izvori financiranja navedeni su u Jednogodišnjem ugovoru za upravljanje željezničkom infrastrukturom u širem smislu.

(3) Obnova željezničke infrastrukture su radovi zamjene na postojećoj infrastrukturi kojima se ne mijenjaju njezina cjelokupna svojstva, odnosno izvođenje radova na postojećem podsustavu ili dijelu podsustava kojom se ne mijenja cjelokupna izvedba podsustava. Modernizacija željezničke infrastrukture su veliki radovi preinake na infrastrukturi kojima se poboljšavaju njezina cjelokupna svojstva odnosno izvođenje radova na postojećem podsustavu ili dijelu podsustava kojim se poboljšava cjelokupna izvedba podsustava, u smislu propisa o gradnji te se odnosi na radove kojima se utječe na ispunjavanje temeljnih zahtjeva za građevinu ili kojima se mijenja usklađenost te građevine s lokacijskim uvjetima u skladu s kojima je izgrađena (rekonstrukcija). Izgradnja nove željezničke infrastrukture, što uključuje i dogradnju postojeće infrastrukture, je priprema i izvođenje radova na izgradnji nove željezničke infrastrukture (željezničke pruge, kolodvori) te priprema i izvođenje radova na izgradnji dijelova željezničke infrastrukture kojom se dopunjava i proširuje postojeća željeznička infrastruktura (izgradnja drugoga kolosijeka i rekonstrukcija željezničkih pruga i kolodvora), u skladu s primjenjivim propisima o gradnji. Predviđene konkretne aktivnosti obnove, modernizacije i izgradnje nove željezničke infrastrukture i dogradnje postojeće i njihovi izvori financiranja na godišnjoj razini navedeni su Jednogodišnjim ugovorom za investicijske aktivnosti.

(4) Predviđene aktivnosti iz stavka 1. ovoga članka dio su Poslovnog plana Upravitelja.

(5) Upravitelj se obvezuje obavljati i sve druge poslove temeljem ZOŽ-a, a sve je poslove upravljanja željezničkom infrastrukturom iz stavka 1. ovoga članka te ostale poslove sukladno odredbama ovoga Ugovora dužan obavljati u skladu s Mjerodavnim pravnim okvirom koji uređuju njegovu djelatnost, te odlukama Vlade RH.

(6) Upravitelj će obveze iz ovoga članka obavljati pažnjom dobrog gospodarstvenika i što učinkovitije. Rashodi pri obavljanju poslova iz ovoga članka moraju biti primjereni, razmjerni i opravdani. Svi neopravdani troškovi koji proizlaze iz nedostataka u upravljanju željezničkom infrastrukturom pokrivat će se iz vlastitih prihoda Upravitelja infrastrukture.

(7) Trošenje izvora sredstava od strane Upravitelja temelji se na dokazima iz članka 8., stavak 7. ovoga Ugovora.

(8) Distribucija prihoda i rashoda, primitaka i izdataka te ostalih podataka o izvršenju aktivnosti iz ovog stavka nalazi se u priloženom Financijskom modelu (Prilog 8) koji uključuje i izračun razumne dobiti.

(9) Upravitelj se obvezuje pri izradi godišnjih financijskih izvještaja za proteklu godinu pripremiti raspodjelu prihoda i rashoda, te primitaka i izdataka prema aktivnostima iz stavka 1. ovoga članka u rokovima propisanim za javnu objavu godišnjih financijskih izvještaja, te uz njihovu dostavu osigurati izvještaj neovisnog revizora godišnjih financijskih izvještaja o obavljenom angažmanu s izražavanjem uvjerenja o pripremljenoj raspodjeli prihoda i rashoda koja uključuje i razumnu dobit, ukoliko je ona ostvarena. Dostavljenim izvještajem o obavljenom angažmanu s izražavanjem uvjerenja o pripremljenoj raspodjeli prihoda i rashoda koja uključuje i razumnu dobit, Upravitelj dokazuje namjensko korištenje ukupno isplaćenih javnih sredstava za financiranje, uključivo sredstva trošarina iz energenata. Za dio isplaćenih sredstava koja predstavljaju neopravdani trošak, Upravitelj se obvezuje obaviti povrat tih sredstava ukoliko Vlasnik ne prihvati podmirenje tih rashoda sukladno članku 8., stavak 12. ovoga Ugovora. Vlasnik će podmiriti razliku manje doznačenih sredstava za pokriće opravdanih rashoda i ostvarenih investicijskih aktivnosti iz Priloga 8.

(10) Upravitelj dužan je osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu s Mjerodavnim pravnim okvirom i ugovornim obvezama.

(11) Zaposlenici Upravitelja moraju biti osposobljeni za zadatke koje prema ovome Ugovoru obavlja Upravitelj te se moraju pridržavati Mjerodavnog pravnog okvira. Upravitelj je dužan u svakom trenutku osigurati stalno stručno usavršavanje i/ili osposobljavanje svih svojih zaposlenika.

(12) Upravitelj ima obvezu voditi propisane evidencije, podatke i dokumentaciju važne za sigurnost željezničkog prometa i za održavanje i korištenje željezničke infrastrukture.

(13) Na prugama kojima Upravitelj upravlja i gospodari prema Mjerodavnom pravnom okviru, dužan je utvrditi sljedeće elemente izvršenja aktivnosti:

* broj vožnji koje su realizirane,
* broj vožnji koje su realizirane korištenjem drugih privremenih vrsta prijevoza,
* pripadajuće izravne i neizravne troškove,
* broj nerealiziranih vožnji (privremeno je obustavljen promet i pruge izvan prometa) i razlog ne realizacije vožnje.

(14) Upravitelj je dužan barem jednom godišnje provesti test zadovoljstva uslugom po aktivnosti iz stavka 1. točke .b) podtočke 2. ovoga članka.

(15) Zbog vođenja evidencije o financijskim informacijama, izdvojenim evidencijama javnog dobra, prometnim informacijama i drugim podacima iz ovoga Ugovora, Upravitelj se obvezuje osigurati informacijski sustav nužan za podršku razvoju poslovanja.

**Raspolaganje nekretninama**

Članak 7.

(1) Upravitelj će u ime i za račun RH obavljati pravnu i svaku drugu zaštitu željezničke infrastrukture koja proizlazi iz prava upravljanja, korištenja i posjedovanja infrastrukture.

(2) Upravitelj je ovlašten, u skladu s pozitivnim pravnim propisima, donesenim Nacionalnim planom ŽI te na njemu utemeljenim Poslovnim planom, stjecati nekretnine u ime i za račun RH radi izgradnje i modernizacije željezničke infrastrukture te poduzimati druge radnje sukladno članku 73. ZOŽ-a (ukidanje statusa javnog dobra u općoj uporabi željezničkoj infrastrukturi).

(3) Upravitelj je ovlašten u skladu s pozitivnim pravnim propisima raspolagati nekretninama koje čine željezničku infrastrukturu na način da poduzima sve pravne radnje i sklapa pravne poslove kojima je cilj zasnivanje prava građenja, prava služnosti, zakupa i najma, korištenje službenih stanova te uporabe nekretnina koje čine željezničku infrastrukturu.

(4) Iznose naknada za osnivanje prava građenja, prava služnosti, prava korištenja službenih stanova te uporabu nekretnina koje čine željezničku infrastrukturu, kao i iznose zakupnina i najamnina određuje Upravitelj posebnom odlukom, s time da se navedeni iznosi imaju smatrati i početnim iznosom naknada, zakupnina i najamnina kada se raspolaganje vrši putem javnog natječaja.

(5) Uvjete, način i postupak davanja u zakup nekretnina koje čine željezničku infrastrukturu, uključujući uvjete i postupak davanja u zakup poslovnih prostora na koje upućuje članak 6., stavak 8. važećeg Zakona o zakupu i kupoprodaji poslovnog prostora („Narodne novine“, broj 125/11, 64/15, 112/18) Upravitelj će propisati pravilnikom, a koji pravilnik je dužan donijeti u roku od 60 dana od dana stupanja na snagu ovoga Ugovora. Navedeni pravilnik, kao i sve eventualne izmjene istog Upravitelj je obvezan dostaviti na prethodnu suglasnost Vlasniku.

(6) Ugovore o zakupu Upravitelj je ovlašten zaključiti na razdoblje do 10 godina, a iznimno duže uz prethodnu suglasnost Vlasnika.

(7) Uvjete, način i postupak davanja službenih stanova na korištenje Upravitelj će propisati pravilnikom, a koji pravilnik je dužan donijeti u roku od 60 dana od dana stupanja na snagu ovoga Ugovora. Navedeni pravilnik, kao i sve eventualne izmjene istog, Upravitelj je obvezan dostaviti na prethodnu suglasnost Vlasniku.

(8) Ugovore o korištenju službenih stanova Upravitelj je ovlašten zaključiti na razdoblje do 5 godina, uz mogućnost produljenja.

(9) Ugovore o najmu te ugovore o uporabi nekretnina koje čine željezničku infrastrukturu Upravitelj je ovlašten zaključiti na razdoblje do 5 godina, a iznimno duže uz prethodnu suglasnost Vlasnika.

(10) Za sklapanje ugovora o osnivanju prava služnosti i prava građenja Upravitelj je prije sklapanja ugovora obvezan ishoditi prethodnu suglasnost Vlasnika.

(11) Ugovori o raspolaganjima iz ovoga članka, koji su u suprotnosti s pravilnicima iz stavka 5. i stavka 7. ovoga članka smatrat će se ništetnim pravnim poslovima.

(12) Upravitelj ne smije sklopiti niti jedan ugovor iz ovoga članka za dio željezničke infrastrukture koji bi mogao dovesti u pitanje sigurnost, nesmetanost i urednost željezničkog prometa, održavanje infrastrukture, te ukoliko bi isti bio u suprotnosti s razvojnim planovima željezničke infrastrukture u pogledu njihove koncepcije i dinamike realizacije.

(13) U slučajevima u kojima je predmet ugovora najam, odnosno zakup optičke infrastrukture (optički kabeli), Upravitelj je prije sklapanja ugovora obvezan ishoditi prethodnu suglasnost Vlasnika.

(14) Svi prihodi od ugovora o raspolaganjima iz ovoga članka pripadaju Upravitelju, a koristit će se za isključivu namjenu financiranja aktivnosti Upravitelja iz ovoga Ugovora.

(15) Vlasnik ovlašćuje Upravitelja da u njegovo ime i za njegov račun daje suglasnost na parcelacijske elaborate za nekretnine u sklopu željezničke infrastrukture.

**Prava Upravitelja**

Članak 8.

(1) Za svaki od poslova iz članka 6. stavka 1. ovoga Ugovora Upravitelj ima pravo na javna sredstva koja pokrivaju nastale rashode, izdatke i razumnu dobit koja predstavlja oportunitetni trošak Upravitelja i proporcionalna su opsegu izvršenja poslova i ostvarenim pokazateljima kvalitete i uspješnosti..

(2) Upravitelj podnosi zahtjev za doznaku javnih sredstava iz stavka 1. ovoga članka prema sljedećim grupama aktivnosti:

1. upravljanje željezničkom infrastrukturom u širem smislu, što uključuje: (redovno) održavanje i upravljanje željezničkom infrastrukturom u užem smislu te
2. investicije: što uključuje investicijsko održavanje (obnova, modernizacija) i izgradnju nove željezničke infrastrukture.

(3) Javna sredstva za aktivnosti navedene u stavku 2. točki a) ovoga članka priznaju se u računu dobiti i gubitka Upravitelja sukladno računovodstvenim standardima koji reguliraju pitanje prezentiranja potpora povezanih s dobiti. Doznaka javnih sredstava za aktivnosti navedene u stavku 2. točki b) ovoga članka, priznaju se u izvještaju o financijskom položaju (bilanci). Upravitelj osigurava dodatnu evidenciju u kojoj vodi izdvojeno aktivnosti (redovnog) održavanja iz stavka 2. točke a) ovoga članka i investicija iz točke iz stavka 2. točke b) ovoga članka prethodnog stavka.

(4) Izvori sredstava za financiranje željezničke infrastrukture te izvori sredstava za financiranje Upravitelja na koje se odnosi ovaj Ugovor određeni su ZOŽ-om, osim sredstava iz fondova Europske unije za sufinanciranje investicijskih projekata željezničke infrastrukture. Ugovorne strane utvrđuju da sredstva državnog proračuna za upravljanje željezničkom infrastrukturom u širem smislu podliježu primjeni pravila o državnim potporama te se vode izdvojeno u poslovnim knjigama Upravitelja.

(5) Ugovorne strane utvrđuju da sredstva koja Upravitelj ostvari naplatom naknada za željezničke usluge te svojim vlastitim prihodima (npr. od upravljanja vlastitom imovinom), preostalim nakon pokrića vlastitih troškova i rashoda, a koji uključuju i neopravdani trošak, umanjuju iznos javnih sredstava iz stavka 1. ovoga članka za aktivnosti upravljanja željezničkom infrastrukturom u širem smislu iz stavka 2. točke a) ovoga članka, sukladno Financijskom modelu iz Priloga 7.

(6) Upravitelj ima pravo na javna sredstva prema pojedinim aktivnostima ukoliko su aktivnosti izvršene u skladu s jednogodišnjim ugovorima iz članka 4. stavka 6. ovoga Ugovora i ostvarenim pokazateljima kvalitete i uspješnosti. Ukoliko se pokazatelji kvalitete i uspješnosti ne ostvare, Upravitelj zadržava pravo na namirenje nastalih izdataka i rashoda, ali ne i razumne dobiti.

(7) Upravitelj podnosi Vlasniku zahtjev za doznaku javnih sredstava:

- na dnevnoj osnovi dostavlja zahtjeve za transfer sredstava iz trošarina na energente,

- na mjesečnoj osnovi za aktivnosti iz stavka 2. točke a) ovoga članka, a

- za aktivnosti iz stavka 2. točke b) ovoga članka ovisno o dinamici izvršenja aktivnosti.

Zahtjevu se prilaže vjerodostojna dokumentacija koja sadrži račune, radne naloge i druge priloge koji su prihvaćeni, likvidirani i priznati u poslovnim knjigama Upravitelja, a koji nedvojbeno ukazuju na nastanak poslovnog događaja, osim za utrošak sredstava iz trošarina na energente čiji se utrošak dokazuje dostavom izvještaja o namjenskom utrošku sredstava iz trošarina na energente u roku od 45 dana od zadnjeg datuma kvartala na koji se izvještaj odnosi.

(8) Isti rashod ili izdatak odnosno njihov dio može biti financiran ili iz javnih izvora sredstava financiranja ili iz sredstava EU fondova.

(9) Upravitelj ima pravo na poticaje za smanjenje troškova povezanih s pristupom infrastrukturi i na poticaje za smanjenje visine naknada. Poticaji za smanjenje visine naknade ne mogu biti zaračunati zbog apsolutnog ili relativnog povećanja financiranja Vlasnika. Upravitelj pravo na poticaje ostvaruje prema metodologiji izračuna koje prihvati Vlasnik za svaku poslovnu godinu. Vlasnik isplaćuje poticaje Upravitelju u roku od 15 dana, nakon dostave izvještaja iz članka 6. stavka 9. ovoga Ugovora. Metodologiju Upravitelj izrađuje najkasnije do 15. studenog svake poslovne godine.

(10) Upravitelj ima pravo na uključivanje u svoj proračun i isplatu razlike između ukupno odobrenih i uplaćenih sredstava iz čl. 18. st. 1. t. 1. ZOŽ-a ukoliko postoji zaostatak u održavanju i investicijama koja nisu uzrokovana krivnjom Upravitelja za koja je prethodno Upravitelj penaliziran neisplatom razumne dobiti.

(11) Ukoliko Vlasnik utvrdi da odobrena sredstva neće biti raspoloživa u cijelosti, a koja su prethodno uključena u Godišnji plan, ugovorne strane sastavit će dodatak odgovarajućem Jednogodišnjem ugovoru s ciljem uravnoteženja prihoda i rashoda i izdataka Upravitelja.

(12) Upravitelj zadržava pravo predložiti Vlasniku dodatno podmirenje jednokratnih događaja, a koji po ovom Ugovoru ne bi bili tretirani kao prihvatljivi troškovi, kao što su gubici sporova, ispravci vrijednosti, rezerviranja koja su osnova za povećanje učinkovitosti rada i drugi jednokratni događaji na koje uprava nema ili ima ograničen utjecaj, a o čemu će se sklopiti posebno sporazum.

**Pokazatelji kvalitete i uspješnosti**

Članak 9.

(1) U svrhu postizanja tražene kvalitete i uspješnosti upravljanja željezničkom infrastrukturom Vlasnik postavlja korisnički orijentirane ciljeve kvalitete u obliku pokazatelja kvalitete i uspješnosti za čije je ostvarivanje odgovoran i nadležan Upravitelj.

(2) Pokazatelje i kriterije kvalitete iz stavka 1. ovoga članka Vlasnik ima pravo izmijeniti najkasnije do 30. rujna za sljedeću poslovnu godinu.

(3) Upravitelj je dužan ispunjavati zahtjeve određenih pokazatelja kvalitete i uspješnosti iz stavka 1. ovoga članka, a osobito:

* poboljšati financijsku učinkovitost (smanjiti učešće javnih sredstava u operativnim prihodima) vezano uz upravljanje imovinom,
* poboljšati operativnu učinkovitosti (radni omjer i operativne troškove po km mreže u funkciji),
* poboljšati stupanj iskorištenosti raspoloživih kapaciteta mreže (i redefinirati opseg usluga u svrhu bolje učinkovitosti željezničkog sustava),
* podići kvalitetu usluge prometa vlakova (smanjiti zakašnjenja uzrokovana od strane Upravitelja, prosječno zakašnjenje vlakova za prijevoz putnika na 100 km i prosječno zakašnjenje teretnih vlakova na 100 km, provesti test zadovoljstva uslugom),
* realizirati planirane investicije,
* poduzeti mjere radi podizanja razine sigurnosti u prometu,
* poduzeti mjere s ciljem zaštite okoliša.

(4) Troškove proizašle iz nedostataka upravljanja željezničkom infrastrukturom Upravitelj pokriva iz svojih vlastitih prihoda, odnosno iz obračunate razumne dobiti ostvarene prema pojedinim aktivnostima.

**Izvješćivanje**

Članak 10.

(1) Upravitelj se obvezuje Vlasniku dostavljati mjesečne i kvartalne izvještaje o realizaciji i trošenju izvora sredstava za financiranje, u rokovima i sadržaju kako je propisano Jednogodišnjim ugovorima.

(2) Upravitelj je dužan Agenciji za sigurnost željezničkog prometa dostaviti svake godine najkasnije do roka propisanog zakonom izvješće o sigurnosti za prethodnu kalendarsku godinu, te redovito dostavljati dnevne evidencije o nepravilnostima u odvijanju redovitog željezničkog prometa te o tome, obavijestiti Vlasnika, na njegov zahtjev.

(3) Na zahtjev Vlasnika, Upravitelj je dužan podnijeti izvješće o svim aktivnostima, kao i izvješće o pojedinim konkretnim pitanjima iz njegovog djelokruga rada i za razdoblje manje od godinu dana. Upravitelj najmanje jednom godišnje, a prema potrebi i češće, podnosi izvješće MMPI-ju o provedbi godišnjeg plana građenja, modernizacije, obnove i održavanja željezničke infrastrukture.

(4) O provedenom istraživanju ozbiljne nesreće, nesreće ili incidenta Upravitelj je dužan u najkraćem mogućem vremenu, a najkasnije u roku propisanom zakonom nakon ozbiljne nesreće ili nesreće odnosno u roku od tri mjeseca nakon incidenta dostaviti istražnom tijelu nadležnom za istraživanje nesreća u željezničkom prometu, izvješće i analizu potrebnih mjera za sprječavanje nesreća te o ozbiljnim nesrećama obavijestiti Vlasnika.

(5) Upravitelj je dužan jednom godišnje i to najkasnije do 31. svibnja svake godine dostaviti Vlasniku godišnje izvješće o ugovorima koje je sklopio o raspolaganjima iz članka 7. ovoga Ugovora, a na traženje Vlasnika i češće. Upravitelj je u izvješću dužan navesti broj i vrstu ugovora, vremenski rok na koji je ugovor sklopljen, naplaćena i nenaplaćena potraživanja iz ugovora te informaciju o načinu i dinamici korištenja naplaćenih potraživanja.

(6) Upravitelj je dužan ispunjavati svoje obveze izvještavanja istinito, bez odlaganja i bez utjecaja vlastitih interesa.

(7) U slučaju da sadržaj godišnjih izvješća ne ispunjava zahtjeve Vlasnika, Upravitelj je dužan uskladiti i doraditi dokument u roku od mjesec dana nakon roka za podnošenje. U iznimnim slučajevima, Vlasnik može dopustiti i drugo usklađivanje izvješća.

(8) Upravitelj vodi i dostavlja Vlasniku redovite (polugodišnje i godišnje) financijske izvještaje i izvješća.

(9) Mjesečna i kvartalna izvješća iz stavka 1. ovoga članka Upravitelj dostavlja u rokovima propisanim Jednogodišnjim ugovorima. Poslovni plan za iduću godinu Upravitelj dostavlja Vlasniku do 15. prosinca radi davanja suglasnosti, a godišnja izvješća iz članka 6. stavka 9. ovoga Ugovora i stavka 2. ovoga članka do 30. lipnja za prethodnu godinu.

**Ustup ugovora**

Članak 11.

Budući da se ovaj Ugovor sklapa temeljem odredbi ZOŽ-a, Ugovorne strane nisu ovlaštene ustupiti ovaj Ugovor niti prenijeti pojedina prava iz Ugovora na druge pravne subjekte, što ne utječe na mogućnost da Upravitelj povjeri svoje funkcije vanjskim izvršiteljima u skladu s člankom 13. ZOŽ-a.

**Intervencija Vlasnika**

Članak 12.

(1) Vlasnik je ovlašten organizirati izvršavanje onih obveza Upravitelja koje Upravitelj ne izvršava sukladno odredbama ovoga Ugovora, a koje su bitne za ispunjavanje zakonskih obveza Upravitelja, te koje su nužne da bi se onemogućilo, ublažilo ili otklonilo neposredne i ozbiljne opasnosti po zdravlje, sigurnost, imovinu ili okoliš.

(2) Upravitelj je dužan u potpunosti surađivati u vezi aktivnosti koje Vlasnik smatra potrebnim poduzeti kao i pružati Vlasniku svu potrebnu pomoć u navedenu svrhu.

(3) Upravitelj će preuzeti izvršavanje svih obveza čim prestanu okolnosti zbog kojih je došlo do intervencije Vlasnika.

(4) Ako se okolnosti iz kojìh proizlaze razlozí za Intervenciju mogu pripisati kršenju ugovornih i zakonskih obveza od strane Upravitelja, Upravitelj će nadoknaditi Vlasniku sve razumne troškove koji proizlaze iz intervencije.

(5) Ako je do intervencije došlo iz razloga koji ne predstavlja kršenje ugovornih ili zakonskih obveza Upravitelja, Vlasnik će sam snositi svoje troškove vezane uz intervenciju uvećano za razumnu dobit Upravitelju.

(6) Ukoliko dođe do intervencije, Vlasnik je ovlašten za poduzimanje potrebnih aktivnosti koristiti prihode Upravitelja. Utrošeni iznos Vlasnik je dužan vratiti Upravitelju samo ako je do intervencije došlo bez opravdanog razloga.

**Izvanredne okolnosti i poremećaji u prometu**

Članak 13.

(1) Izvanrednim okolnostima, u smislu odredaba ZOŽ-a smatraju se:

1. velike prirodne nepogode

2. izvanredni događaji osobite ugroženosti okoliša

3. smetnje i zastoji u funkcioniranju gospodarstva većih razmjera i

4. drugi događaji koji bitno utječu na odvijanje željezničkog prometa.

(2) U slučaju nastanka izvanrednih okolnosti, Vlasnik može odrediti mjere koje je dužan poduzeti Upravitelj, a kojima se osigurava odvijanje prometa na željezničkoj infrastrukturi u nastalim okolnostima.

(3) U slučaju poremećaja u prometovanju vlakova zbog tehničkog kvara ili nesreće Upravitelj je dužan poduzeti sve potrebne mjere za normalizaciju prometa.

(4) Upravitelj je dužan sastaviti plan hitnih mjera u kojemu navodi tijela koja treba obavijestiti u slučaju većih incidenata ili ozbiljnih poremećaja u prometovanju vlakova.

(5) Plan hitnih mjera u slučaju poremećaja u željezničkom prometu važeći u trenutku sklapanja ovoga Ugovora priložen je ovome Ugovoru kao Prilog 6. U slučaju da Plan hitnih mjera iz Priloga 6. ovoga Ugovora bude izmijenjen u skladu s Mjerodavnim pravnim okvirom tijekom trajanja ovoga Ugovora, on automatski postaje sastavnim dijelom ovoga Ugovora.

(6) U slučaju poremećaja koji bi mogao imati utjecaj na prekogranični promet upravitelj je dužan dijeliti sve relevantne informacije s drugim upraviteljima infrastrukture na čiju mrežu i promet taj poremećaj može utjecati.

(7) U hitnom slučaju i u slučaju kad je to nužno zbog prekida prometa zbog čega željeznička infrastruktura privremeno nije raspoloživa, Upravitelj može, bez prethodnog upozorenja, otkazati dodijeljene trase vlakova za vrijeme koje je potrebno za popravak i ponovno uspostavljanje prometa.

(8) Upravitelj može, prema potrebi, zahtijevati od željezničkih prijevoznika poduzimanje svih potrebnih mjera za normalizaciju prometa i stavljanje na raspolaganje sredstava koja su najprimjerenija za što bržu normalizaciju nastalog stanja.

**Povjerljivost i zaštita podataka**

Članak 14.

(1) Ako se utvrdi da je bilo koja odredba ovoga Ugovora nevaljana ili u drugom smislu protivna zakonu, to neće utjecati na zakonitost i provedivost ostalih odredbi.

(2) Prema bilo kakvim povjerljivim poslovnim informacijama koje se razmjenjuju između Vlasnika i Upravitelja temeljem ovoga Ugovora, svi zaposlenici Ugovornih strana moraju se odnositi kao prema strogo povjerljivima.

(3) Svaka se Ugovorna strana obvezuje trajno čuvati u tajnosti sve informacije koje sazna o poslovanju druge Ugovorne strane prije, za vrijeme ili nakon pregovora, sklapanja i/ili izvršenja ovoga Ugovora, uključujući sve informacije u svezi samih pregovora, sadržaja svih prijedloga i nacrta odredbi i uvjeta Ugovora (dalje u tekstu: „**Poslovna tajna**“).

(4) Svaka se Ugovorna strana obvezuje da će Poslovnu tajnu druge Ugovorne strane koristiti samo u svrhu u koju joj je priopćena, i to u mjeri u kojoj je to potrebno za ispunjenje njezinih.

(5) Obveza čuvanja Poslovne tajne ostaje na snazi i nakon prestanka važenja ovoga Ugovora. Ugovorna strana koja povrijedi obvezu čuvanja povjerljivosti podataka iz ovoga članka bit će odgovorna drugoj Ugovornoj strani za svaku štetu, bez bilo kakvih ograničenja, koja drugoj Ugovornoj strani nastane uslijed povrede obveze čuvanja Poslovne tajne.

(6) Ugovorne strane su obvezne osigurati da se njihovi zaposlenici upoznaju s odredbama prethodnih stavaka ovoga članka i sukladno tome preuzmu obvezu čuvanja Poslovne tajne.

(7) Na obradu osobnih podataka od strane Upravitelja primjenjuje se Pravilnik o zaštiti osobnih podataka (Pravilnik HŽI-607). Upravitelj se obvezuje dostaviti Obavijest o obradi osobnih podataka svojim zaposlenicima i/ili drugim osobama čiji će se osobni podaci obrađivati u okviru poslovne suradnje na temelju ovoga Ugovora.

(8) U slučaju naknadne potrebe za obradom drugih kategorija osobnih podataka, odnosno osobnih podataka drugih osoba, Ugovorne strane su suglasne da će potpisati odgovarajuće obavijesti i/ili dodatke ovome Ugovoru, odnosno poduzeti druge radnje i / ili mjere sukladno važećim pravnim propisima.

**Raskid ugovora**

Članak 15.

(1) Ukoliko Upravitelj ne uspije ostvariti Poslovni plan za više od 20% planiranih investicija u tri uzastopna obračunska razdoblja, Vlasnik ima pravo raskinuti ovaj Ugovor.

(2) Vlasnik ima obvezu pravovremenog upozorenja Upravitelja na mogućnost nastupa okolnosti iz stavka (1) ovoga članka.

**Rješavanje sporova**

Članak 16.

(1) Ugovorne strane suglasne su eventualne sporove proizašle iz ovoga Ugovora rješavati u mirnom postupku sukladno Odluci o poticanju izvansudskog rješavanja građanskih i trgovačkih sporova u kojima je Republika Hrvatska, odnosno pravna osoba kojoj je jedini osnivač ili član, odnosno imatelj udjela u pretežitom dijelu Republika Hrvatska („Narodne novine“, broj 62/16).

(2) Neovisno o prirodi bilo kakvoga neslaganja, Upravitelj nikako ne smije smanjiti opseg ili prekinuti usluge iz ovoga Ugovora prije konačne odluke Povjerenstva iz stavka 1. ovoga članka.

**Prijelazne odredbe**

Članak 17.

(1) Dužničko-vjerovnički odnosi nastali prema prethodnom modelu financiranja aktivnosti Upravitelja, uskladit će se tijekom 2024. godine i podmiriti od strane Vlasnika u skladu s njegovim financijskim mogućnostima, a o čemu će se sklopiti poseban sporazum.

To posebice obuhvaća otplaćene i neotplaćene kredite koje je Upravitelj koristio za upravljanje željezničkom infrastrukturom u širem smislu i investicijske aktivnosti.

(2) Upravitelj se obvezuje pripremiti, na temelju financijskih informacija i drugih evidencija za 2023. godinu i na 31. prosinca 2023. godine početno i usporedno stanje i prikazati ga u priloženom Financijskom modelu.

(3) Upravitelj se obvezuje pripremiti financijske pozicije koje predstavljaju obračunsku kategoriju u godišnjim financijskim izvještajima, a koja u budućim obračunskim razdobljima neće ujedno predstavljati i novčane primitke ili izdatke.

**Završne odredbe**

Članak 18.

(1) Bilo kakve obavijesti, čije se slanje zahtijeva ovim Ugovorom, moraju biti u pisanom obliku i dostavljene osobnom dostavom, putem elektroničke pošte ili preporučenom poštom strani kojoj su upućene.

(2) U izvanrednim slučajevima, Ugovorne strane mogu međusobno komunicirati telefonski i kasnije potvrditi priopćeni sadržaj, što se smatra pisanom obavijesti.

(3) Ovaj Ugovor sadržava cjelokupni sporazum između strana u vezi s odnosnim predmetom i njime prestaju važiti svi prethodni ugovori, dogovori ili sporazumi, usmeni ili pisani, u vezi s predmetom ovoga Ugovora. Ovaj Ugovor može se mijenjati samo sporazumom u pisanom obliku koji potpisuju ovlašteni predstavnici strana ovoga Ugovora.

**Stupanje na snagu**

Članak 19.

(1) Ovaj Ugovor stupa na snagu potpisom obje ugovorne strane.

(2) Razdoblje od potpisivanja ovoga Ugovora do 31. prosinca 2024. godine predstavlja prijelazno razdoblje u kojem će Ugovorne strane usuglasiti pokazatelje kvalitete i uspješnosti s ciljem njihova usklađenja sa Strategijom, Nacionalnim planom ŽI i Nacionalnim planom UIŽP, kao i metodologiju izračuna razumne dobiti.

(3) Učinci koji proizlaze iz Financijskog modela primjenjuju se za obračunska razdoblja koja započinju 1. siječnja 2025. godine.

(4) Svaka strana dužna je osigurati potrebne dokumente i provesti sve potrebne postupke u cilju sklapanja Ugovora.

Sljedeći prilozi su sastavni dio Ugovora:

PRILOG 1 - Pojmovnik

PRILOG 2 - Okvirni sadržaj Jednogodišnjeg ugovora za upravljanje željezničkom infrastrukturom u širem smislu

PRILOG 3 - Okvirni sadržaj Jednogodišnjeg ugovora za investicijske aktivnosti

PRILOG 4 - Popis željezničke infrastrukture i uslužnih objekata

PRILOG 5 - Popis željezničkih pruga na koje se odnosi ovaj Ugovor

PRILOG 6 - Plan hitnih mjera u slučaju poremećaja u željezničkom prometu

PRILOG 7 - Financijski model

POTPISNA STRANICA:

Republika Hrvatska, HŽ Infrastruktura d.o.o.

Ministarstvo mora, prometa i infrastrukture predsjednik Uprave

ministar Oleg Butković Ivan Kršić

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Datum \_\_\_\_\_\_\_\_\_\_\_\_\_\_ Datum \_\_\_\_\_\_\_\_\_\_\_\_\_\_